Source: http://moldnova.eu/ro/cine-afecteaza-credibilitatea-justitiei-din-moldova-18847.html/
Timestamp: 2017-11-18 01:11:18+00:00
Document Index: 18387163

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ']

Cine afectează credibilitatea justiției din Moldova? - moldNova
Opinii & comentarii 14 iulie 2017 29 septembrie 2017
„În Republica Moldova legea o fac judecătorii cu note mici”. Acest titlul al unui articol publicat de moldNova pe 13 iulie i-a deranjat atât de mult pe membrii Consiliului Superior al Magistraturii (CSM) de la Chișinău încât le-a luat 24 de ore ca să publice un comunicat de presă pe site-ul instituției. Deși recunoaște că articolul a fost scris în baza unui studiu efectuat de către Centrul de Resurse Juridice din Moldova, CSM „apreciază” că acesta a fost inspirat de „unele presupuneri”.
Pe 12 iulie, Centrul de Resurse Juridice din Moldova a prezentat o analiză privind procesul de selecție și promovare a judecătorilor în perioada ianuarie 2013 – mai 2017. Voi prezenta câteva dintre ideile principale din analiză:
– CSM nu motivează ignorarea punctajului oferit de Colegiul pentru selecția și cariera judecătorilor în hotărârile de numire și promovare a judecătorilor;
– Concursurile sunt organizate în mod continuu fără vreo previzibilitate și metodologie;
– Un număr mare de concursuri sunt considerate eșuate, deoarece candidații „nu au întrunit numărul necesar de voturi” ale membrilor CSM, fără a fi prezentate argumente pentru neîntrunirea voturilor;
– Ulterior, în cadrul concursurilor din aceleași instanțe sau din alte instanțe, aceeași candidați „eșuați” deja întrunesc numărul necesar de voturi;
– Rolul evaluării efectuate de Colegiul de Selecție este minimalizat, deoarece în multe cazuri CSM nu numește judecătorii în baza punctajului acordat de Colegiul de Selecție și nici nu motivează atunci când ignoră rezultatele candidaților obținute la Colegiu;
– Este mare numărul numirilor în funcție în urma concursurilor cu participarea unui singur candidat , ceea ce nu permite desfășurarea unui concurs veritabil și selectarea celui mai bun candidat în urma unui concurs cu adevărat competitiv etc.
Articolul nostru a scos în evidență toate aceste probleme, iar pentru ca să nu rămână doar cu o concluzie, a fost citat unul din membrii CSM Dumitru Visterniceanu, prezent la eveniment. În intervenția sa, acesta i-a apărat pe judecători, dar a recunoscut o serie de probleme din domeniul justiției – subliniind în special că instituția pe care o reprezintă este ocolită atunci când se discută reformele din domeniu, deși de la aceasta se așteaptă rezultate concrete.
Ce face CSM? Publică un comunicat în care aproape acuză moldNova de „un impact negativ asupra credibilităţii sistemului judecătoresc al Republicii Moldova”. Nu un comunicat în care să răspundă cum sunt selectați judecătorii; nu un comunicat în care să-și ceară scuze de la moldoveni pentru batjocura de pe coridoarele și din sălile instanțelor; nu un comunicat despre cum judecătorii permit unor infractori să iasă direct din sala de judecată ca să ajungă să se plimbe prin Parlament sau la evenimente VIP și nici despre cum condamnă fără ezitare – cu executare sau cu suspendare – oameni sărmani. CSM a decis să publice un comunicat în care arată cu degetul la un articol jurnalistic, menționând că acesta poate avea ca și consecinţă „afectarea independenţei şi imparţialităţii magistraţilor”. Vă imaginați câtă impertinență? De parcă analfabetismul din deciziile judecătorești nu este de ajuns.
Mai mult decât atât, CSM aduce „la cunoștința publicului” că la următoarea ședință, din 18 iulie 2017, va „pune în discuție informația ce se conține în articolul respectiv și se va expune public, pentru elucidarea tuturor interpretărilor”. Așteptăm cu mare interes acea ședință, dragă CSM!
consiliul superior al magistraturii, csm, justitia din moldova, justitia din republica moldova